Uhrík, Milan, poslanec NR SR (2018-05-25):
Milé kolegyne, vážení kolegovia, tak ešte raz dovoľte, aby som uviedol trošku už aj obšírnejšie novelu zákona o neziskových organizáciách, ktorú sme pripravili spolu s kolegami Marianom Kotlebom, Rastislavom Schlosárom, Martinom Beluským a Jánom Kecskésom. Ide o opakovaný návrh zákona, ktorý sme dávali už minulý rok a ktorý sme predložili teraz opäť kvôli tomu, že tá činnosť zahraničných mimovládnych organizácií alebo mimovládnych organizácií, ktoré sú financované, evidentne financované zo zahraničia na Slovensku, je čoraz evidentnejšia a čoraz vypuklejšia. Videli sme to na tých nedávnych protestoch, protivládnych protestoch, na ktorých sa zúčastnili aj mnohí naši voliči, sympatizanti, prípadne dokonca aj členovia, pričom my nespochybňujeme, že úmysel alebo teda úprimný záujem tých protestov bol naozaj čestný, ale zamýšľame sa sami nad úmyslami tých organizátorov tých protestov, z akých zdrojov boli platení, kto to všetko organizoval a čo všetko tým, samozrejme, sledoval. Cieľom tohto nášho návrhu zákona je teda sprehľadniť štruktúru a činnosť mimovládnych organizácií na Slovensku v maximálne demokratickom duchu. V takom istom demokratickom duchu, v akom ony transparentne žiadajú vysvetliť financovanie všetkých ostatných subjektov, samozrejme, okrem seba. Tak my teraz navrhujeme, aby sa tá transparentnosť týkala aj ich, pretože ak naozaj nemajú čo skrývať, tak svoje príjmy zo zahraničia môžu pokojne priznať. Obzvlášť to platí pre mimovládne organizácie, ktoré sa zaoberajú politickou agitačnou činnosťou, to znamená, že za peniaze zo zahraničia sa snažia na Slovensku presadiť nejaké názory, nejaké názorové prúdy, ideológie, ovplyvňovať verejnú mienku, získavať hlasy voličov, či dokonca prostredníctvom médií určovať, kto má byť odvolaný z ministerského kresla alebo kto má byť namiesto toho daného konkrétneho ministra zase vymenovaný. To považujeme za maximálne neprípustné a veľmi, veľmi riskantné. Preto chceme, aby do toho bola zavedená transparentnosť. V rámci našej novely zákona navrhujeme, aby každá nezisková organizácia, ktorá poberá financie zo zahraničia, musela svoje propagačné materiály, či už sa jedná o videomateriály alebo o nejaké plagáty, letáčiky, reklamy v televízii, na internete, skrátka, kdekoľvek a čokoľvek, aby tieto materiály musela označovať takým výstražným znamením, že „Pozor! Zahraničný agent.“, pričom samozrejme, toto označenie by muselo byť minimálne rovnako výrazné alebo výraznejšie, ako je názov alebo logo samotnej neziskovej organizácie. Samozrejme, nepredpokladáme, že nejaká organizácia by toto, túto výstrahu udávala väčšími písmenami ako svoj vlastný názov, ale teda minimálne rovnakými písmenami to musí byť zverejnené. Týka sa to všetkých neziskových organizácií, ktoré sú priamo či nepriamo napojené na financovanie zo zahraničia. Konkrétna definícia je: „Za zahraničného agenta je považovaná nezisková organizácia, ktorá je organizačne podriadená zahraničnému subjektu alebo ktorej aktivity sú riadené alebo financované zahraničným subjektom alebo ktorá koná na základe rozkazu, požiadavky pod vplyvom alebo pod kontrolou zahraničného subjektu. Za zahraničného agenta je taktiež považovaná každá ďalšia nezisková organizácia, ktorá je organizačne alebo finančne naviazaná na iného zahraničného agenta.“ Čo je vlastne ošetrenie prípadu, aby neprichádzalo k prelievaniu zahraničných peňazí, zahraničných kadejakých lobistických alebo sponzorských peňazí cez rôzne nastrčené organizácie a týmto spôsobom sa nevznikali nejaké takzvané biele kone. Zahraničné organizácie alebo teda mimovládne organizácie, ktoré sú financované zo zahraničia, by zároveň museli byť registrované v takzvanom registri zahraničných agentov. To nie je samozrejme náš výmysel, my sme sa inšpirovali Spojenými štátmi americkými, kde toto v súlade so všetkými demokratickými pravidlami už viac ako osemdesiat rokov úspešne funguje. V rámci tohto registra zahraničných agentov by museli predkladať aj svoje výročné správy, správy o financovaní, o príjmoch, aby verejnosť mala prehľad, koho záujmy tieto organizácie zastupujú. Neziskové organizácie, ktoré by si nesplnili povinnosti stanovené týmto zákonom, by boli samozrejme finančne sankcionované, lebo musí tam byť nejaká sankcia, aby celý tento návrh zákona bol alebo celé toto opatrenie bolo vymožiteľné. V prípade, ak by si nesplnili zákonné povinnosti alebo by vyvíjali vyslovene že protislovenskú činnosť, napríklad by sa jednalo o nejakú iredentistickú činnosť alebo niečo podobné, nejakú vyslovene že podvratnú činnosť, tak by v krajnom prípade mohli byť súdom Slovenskej republiky označené tieto neziskové organizácie, mimovládne organizácie za nežiaduce a nakoniec zrušené, čím by im de facto bola zakázaná pôsobnosť na území Slovenskej republiky. Táto novela zákona, ako som povedal, vychádza zo zákonov, ktoré už dlhé desaťročia platia v Spojených štátoch amerických, v Izraeli alebo dokonca aj v Ruskej federácii, a týkala by sa rovnako, a to zdôrazňujem, týkala by sa rovnako mimovládnych organizácií, ktoré prijímajú peniaze z Bruselu, z Washingtonu, ako aj organizácie, ktoré prijímajú peniaze z Moskvy. To znamená, že maximálna transparentnosť pre všetkých, aby ľudia vedeli, koho záujmy tieto neziskové organizácie zastrešujú. My máme pripravené, ešte taký detailnejší prehľad o tom, ako vlastne vyzerá tá sieť neziskových organizácií financovaných zo zahraničia, ten tretí sektor, ktorý ovplyvňuje verejnú mienku napriek tomu, že teda keď raz niekoho záujmy zastupuje, pretože nikto ich nevolil, ten mandát je tam veľmi malinký. Je to vlastne len mandát tých členov tej neziskovej organizácie, ktorá sa napriek tomu vyjadruje k všetkému možnému. Každá organizácia má samozrejme svoje pole pôsobnosti. My máme pripravený takýto prehľad, ale pokiaľ viem, tak o tom plánuje hovoriť bližšie kolega Milan Mazurek, čiže nechám to, nechám to jemu. Toľko z mojej strany. Ďakujem pekne za pozornosť.